PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2009/FH/3/1/006	Bratislava 20. 2. 2009 

	Protimonopolný úrad Slovenskej republiky, odbor koncentrácií v správnom konaní číslo 0071/OK/2008 začatom dňa 16. 10. 2008 na základe oznámenia koncentrácie podnikateľmi Scholz AG so sídlom Bahnhofstrasse 1-20, 73457 Essingen, Spolková republika Nemecko, HRB 501260 a HEIM Trade a. s. so sídlom Vídeňská 264/120b, 619 00 Brno, Česká republika, IČO: 269 70 805, zastúpenými JUDr. Margaretou Sovovou, konateľkou spoločnosti bnt – Sovova CHudáčková & Partner, s.r.o. so sídlom Cintorínska 7, 811 08 Bratislava, IČO 35 886 978, vo veci koncentrácie podnikateľov Scholz AG so sídlom Bahnhofstrasse 1-20, 73457 Essingen, Spolková republika Nemecko, HRB 501260,  HEIM Trade a. s. so sídlom Vídeňská 264/120b, 619 00 Brno, Česká republika, IČO: 269 70 805 a Scholz Holding GmbH so sídlom Rotenturmstrasse 13, 1010 Viedeň, Rakúsko, FN 277667 i.

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v zmene z výlučnej kontroly podnikateľa Scholz AG so sídlom Bahnhofstrasse 1-20, 73457 Essingen, Spolková republika Nemecko, HRB 501260 nad podnikom podnikateľa Scholz Holding GmbH so sídlom Rotenturmstrasse 13, 1010 Viedeň, Rakúsko, FN 277667 i. na spoločnú nepriamu kontrolu podnikateľov Scholz AG so sídlom Bahnhofstrasse 1-20, 73457 Essingen, Spolková republika Nemecko, HRB 501260 a  HEIM Trade a. s. so sídlom Vídeňská 264/120b, 619 00 Brno, Česká republika, IČO: 269 70 805 prostredníctvom spoločnosti DEMONTA TRADE SE so sídlom Železná 16, 619 00 Brno, Česká republika, IČO: 634 94 671, nad podnikom podnikateľa Scholz Holding GmbH so sídlom Rotenturmstrasse 13, 1010 Viedeň, Rakúsko, FN 277667 i, na základe Zmluvy o prevode obchodného podielu, uzatvorenej medzi Scholz AG so sídlom Bahnhofstrasse 1-20, 73457 Essingen, Spolková republika Nemecko a DEMONTA TRADE SE so sídlom Železná 16, 619 00 Brno, Česká republika zo dňa 10. 10. 2007.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 16. 10. 2008 doručené listom zaevidovaným pod číslom 4405/2008 oznámenie koncentrácie, v ktorom podnikatelia Scholz AG so sídlom Bahnhofstrasse 1-20, 73457 Essingen, Spolková republika Nemecko, HRB 501260 (ďalej len „Scholz AG“) a HEIM Trade a. s. so sídlom Vídeňská 264/120b, 619 00 Brno, Česká republika, IČO: 269 70 805 (ďalej len „HEIM Trade a. s.“), zastúpenými JUDr. Margaretou Sovovou, konateľkou spoločnosti bnt – Sovova CHudáčková & Partner, s.r.o. so sídlom Cintorínska 7, 811 08 Bratislava, IČO 35 886 978 (ďalej len „právny zástupca“), oznamujú podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) koncentráciu, spočívajúcu v zmene z výlučnej kontroly podnikateľa Scholz AG nad podnikom podnikateľa Scholz Holding GmbH, na spoločnú nepriamu kontrolu podnikateľov Scholz AG a  HEIM Trade a. s. prostredníctvom spoločnosti DEMONTA TRADE SE so sídlom Železná 16, 619 00 Brno, Česká republika, IČO: 634 94 671 (ďalej len „DEMONTA TRADE SE“), nad podnikom podnikateľa Scholz Holding GmbH na základe Zmluvy o prevode obchodného podielu, uzatvorenej medzi Scholz AG, ako prevodcom, a DEMONTA TRADE SE, ako nadobúdateľom, zo dňa 10. 10. 2007 (ďalej len „Zmluva“).

Na základe uvedeného sa dňa 16. 10. 2008 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci predmetnej koncentrácie, čo bolo listom úradu č. 4539/PMÚ SR/2008 zo dňa 23. 10. 2008 oznámené právnemu zástupcovi jej oznamovateľov Scholz AG a  HEIM Trade a. s.

Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 23. 10. 2008 vyzval oznamovateľov koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Požadované chýbajúce podklady podľa § 10 ods. 12 zákona a vyhlášky boli postupne úradu  doručené dňa 20. 1. 2009 listom zaevidovaným pod č. 234/2009, čím sa oznámenie koncentrácie stalo úplným, na základe čoho dňa 21. 1. 2009 začala podľa § 11 zákona plynúť lehota 60 pracovných dní na vydanie rozhodnutia o koncentrácii. Táto skutočnosť bola oznamovateľom koncentrácie prostredníctvom právneho zástupcu oznámená listom úradu č. 325/PMÚ SR/2009 zo dňa 27. 1. 2009.

Správny poplatok vo výške 100 000 Sk podľa zákona č. 145/1995 Z. z. o správnych poplatkoch v znení neskorších predpisov bol prevedený na účet Protimonopolného úradu Slovenskej republiky dňa 5. 11. 2008.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

Z podkladov a informácií, predložených v priebehu správneho konania oznamovateľmi koncentrácie, úrad zistil nasledujúce skutočnosti:

■ Spoločnosť Scholz AG je spoločnosť, ktorá vznikla a podniká v súlade s právnymi predpismi Spolkovej republiky Nemecko. Spoločnosť je zapísaná v Obchodnom registri Okresného súdu Ulm pod číslom HRB 50 1260.
	Predmetom podnikania podľa výpisu z obchodného registra je obchod s nelegovaným a legovaným železným, oceľovým a kovovým šrotom, priemyselnými odpadmi a podobnými tovarmi; príprava a spracovanie týchto tovarov rezaním, strihaním, lisovaním; realizácia búracích prác; materiálové zhodnotenie recyklovateľných predmetov všetkého druhu. Spoločnosť môže nadobúdať a držať účasti všetkého druhu.
	Spoločnosť Scholz AG má dvoch akcionárov a to pánov Olivera Scholza a Berndta Ulricha Scholza, bytom v Spolkovej republike Nemecko.
	
	 Na území Slovenskej republiky spoločnosť Scholz AG pôsobí prostredníctvom nasledujúcich ňou priamo či nepriamo kontrolovaných spoločností:
	▫ KMGroup spol. s r.o.,
	▫ Scholz Recycling s.r.o. a
	▫ Scholz Recycling prístravy, s.r.o., ktorá však nevykonáva žiadnu podnikateľskú činnosť.
	Prostredníctvom 100 % dcérskej spoločnosti Scholz Holding GmbH kontroluje  spoločnosti:
	▫ Zberné suroviny a. s. a
	▫ LATEM RECYCLING s.r.o.
	Okrem už uvedených spoločností spoločne s HEIM Trade a. s. nepriamo, prostredníctvom spoločnosti DEMONTA TRADE SE, kontroluje aj spoločnosti:
	▫ SD – spoločnosť s.r.o.,
	▫ SESKOV a. s.,
	▫ Metal-BDF s.r.o.,
	▫ NOVOKOV s.r.o., 
	▫ FEROTECH SLOVAKIA s.r.o. a
	▫ CALEX-KOV, spol. s r.o.

Vychádzajúc z uvedeného úrad dospel k záveru, že spoločnosť Scholz AG je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

■ Spoločnosť HEIM Trade a. s. je spoločnosť, ktorá vznikla a podniká v súlade s právnymi predpismi Českej republiky. Spoločnosť bola do obchodného registra vedeného Krajským súdom v Brne oddiel B, vložka 4331 zapísaná dňa 22. 6. 2005. Majoritným akcionárom spoločnosti HEIM Trade a. s. je spoločnosť DA Finance Limited, Veľká Británia a minoritným akcionárom je spoločnosť Scholz AG.
	Predmetom činnnosi spoločnosti podľa výpisu z obchodného registra je:
	- realitná činnosť,
	- správa a údržba nehnuteľností,
	- veľkoobchod,
	- špecializovaný maloobchod a maloobchod so zmiešaným tovarom,
	- nakladanie s odpadmi (okrem nebezpečných),
	- sprostredkovanie obchodu a služieb,
	- služby v oblasti administratívnej správy a služby organizačne hospodárskej povahy,
	- prenájom a požičiavanie vecí hnuteľných,
	- výroba nápojov,
	- ubytovacie služby,
	- poskytovanie služieb pre poľnohospodárstvo a záhradníctvo a
	- výroba krmív, kŕmnych zmesí, doplnkových látok a premixov. 
	
	Na území Slovenskej republiky majoritný akcionár spoločnosti HEIM Trade a. s., spoločnosť DA Finance Limited  priamo kontroluje spoločnosti: BEDORE, s.r.o. a NOVOMETAL, s.r.o.
	Spoločnosť HEIM Trade a. s. na Slovensku priamo kontroluje spoločnosť RAKI a. s., ktorá v oblasti výkupu, spracovania a predaja šrotu nepodniká. Od roku 2008 má spoločnosť HEIM Trade a. s. aj svoju organizačnú zložku. Okrem toho, ako už bolo uvedené vyššie, spoločne so Scholz AG nepriamo prostredníctvom spoločnosti DEMONTA TRADE SE kontroluje spoločnosti:   
	▫ SD – spoločnosť s.r.o.,
	▫ SESKOV a. s.,
	▫ Metal-BDF s.r.o.,
	▫ NOVOKOV s.r.o., 
	▫ FEROTECH SLOVAKIA s.r.o. a
	▫ CALEX-KOV, spol. s r.o.

Na základe uvedeného úrad dospel k záveru, že spoločnosť HEIM Trade a. s. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

■  Spoločnosť Scholz Holding GmbH  je spoločnosť, ktorá vznikla a podniká v súlade s právnymi predpismi republiky Rakúsko. Spoločnosť bola založená na základe spoločenskej zmluvy z 31. 3. 2006 a je zapísaná v Obchodnom registri Obchodného súdu Viedeň. Spoločnosť Scholz Holding GmbH je 100 % dcérskou spoločnosťou podnikateľa Scholz AG. 
	Predmetom podnikania spoločnosti Scholz Holding GmbH je:
	- recyklácia oceľového a kovového odpadu a iných materiálov a
	- úkony, obchody a opatrenia, ktoré sa ukážu ako nutné, príp. prospešné na dosiahnutie účelu spoločnosti, ako napr.: nadobúdanie, príp. nájom a účasť v iných podnikoch a spoločnostiach s rovnakým alebo podobným predmetom podnikania a prevzatie vedenia a zastupovania takýchto podnikov a spoločností; uzatváranie zmlúv medzi podnikmi, hlavne zmlúv o odvode zisku a ovládacích zmlúv.

	Na území Slovenskej republiky, ako už bolo uvedené vyššie v časti „Spoločnosť „Scholz AG“, podniká prostredníctvom dvoch 100 % dcérskych spoločností: 
	▫ Zberné suroviny a. s. a
	▫ LATEM RECYCLING s.r.o.
	
Vychádzajúc z uvedeného, úrad dospel k záveru, že spoločnosť Scholz Holding GmbH je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Ako už bolo uvedené vyššie, dňa 10. 10. 2007 bola medzi podnikateľom Scholz AG, ako prevodcom, a spoločnosťou DEMONTA TRADE SE, ako nadobúdateľom, uzatvorená Zmluva, na základe ktorej spoločnosť DEMONTA TRADE SE po splnení odkladacích podmienok nadobudne 100 % obchodného podielu spoločnosti Scholz Holding GmbH, čím dôjde k získaniu spoločnej kontroly podnikateľov Scholz AG a HEIM Trade a. s. nad spoločnosťou Scholz Holding GmbH, nad ktorou pôvodne mala spoločnosť Scholz AG výlučnú kontrolu. 

Uzatvorením Zmluvy teda dôjde k zmene kontroly, a to z výlučnej kontroly podnikateľa Scholz AG nad podnikom podnikateľa Scholz Holding GmbH na nepriamu spoločnú kontrolu podnikateľov Scholz AG a HEIM Trade a. s., prostredníctvom spoločne kontrolovanej spoločnosti DEMONTA TRADE SE, nad podnikom podnikateľa Scholz Holding GmbH, a teda dôjde k naplneniu skutkovej podstaty koncentrácie podľa § 9 ods. 1 písm. b) zákona.

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania sú podnikatelia Scholz AG a HEIM Trade a. s.
 Účastníkmi posudzovanej koncentrácie sú podnikatelia Scholz AG a HEIM Trade a. s., ktorí získajú kontrolu nad podnikom podnikateľa Scholz Holding GmbH, ako aj podnikateľ Scholz Holding GmbH, nad ktorým je kontrola získavaná.

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 39 832 702,65 EUR a aspoň dvaja účastníci koncentrácie dosiahli v Slovenskej republike celkový obrat každý najmenej 11 949 810,79 EUR za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 16 596 959,44 EUR za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 39 832 702,65 EUR za uzavreté účtovné obdobie predchádzajúce vzniku koncentrácie.

	Z podkladov predložených účastníkom konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2006 značne prekročil zákonom stanovenú hranicu 39 832 702,65 EUR, avšak iba jeden z účastníkov koncentrácie (Scholz Holding GmbH) dosiahol v tomto období v Slovenskej republike obrat vyšší ako zákonom stanovených 11 949 810,79 EUR, a teda posudzovaná koncentrácia nepodlieha kontrole úradu podľa § 10 ods. 1 písm. a) zákona.
	
	Z predložených podkladov úrad ďalej zistil, že celosvetový celkový obrat účastníka koncentrácie HEIM Trade a. s. v sledovanom období bol vyšší ako 39 832 702,65 EUR a súčasne obrat účastníka koncentrácie Scholz Holding GmbH v roku 2006 v Slovenskej republike presiahol zákonom stanovených 16 596 959,44 EUR.  	
	Z uvedeného vyplýva, že predmetná koncentrácia podlieha kontrole úradu podľa § 10 ods. 1 písm. b) zákona.
	
	Konkrétne údaje o obratoch účastníkov koncentrácie úrad v rozhodnutí neuvádza, nakoľko tieto boli účastníkmi konania označené ako predmet obchodného tajomstva. Údaje o výške obratov účastníkov koncentrácie sú súčasťou spisového materiálu.

Ďalej úrad posudzoval, či podnikatelia Scholz AG a HEIM Trade a. s. postupovali podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).

Z predložených podkladov úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy t. j. 10. 10. 2007, z čoho vyplýva, že koncentrácia nebola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikatelia Scholz AG a HEIM Trade a. s. porušili vyššie uvedenú povinnosť.

Relevantné trhy a dopad koncentrácie na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona, hlavných činností a aktivít vykonávaných účastníkmi koncentrácie a nimi ovládanými spoločnosťami ako aj z podkladov a informácií predložených účastníkmi konania.

Ako už vyplýva aj zo skutočností uvedených vyššie, v časti „Podnikatelia“ tohto rozhodnutia, spoločnosti ovládané účastníkom koncentrácie Scholz AG so sídlom na území Slovenskej republiky, konkrétne Zberné suroviny a. s., LATEM RECYCLING, s.r.o., KMGroup spol. s r.o. a Scholz Recycling s.r.o. podnikajú predovšetkým v oblasti výkupu, spracovania a následného predaja odpadu zo železných a neželezných kovov.
Rovnako spoločnosti so sídlom na území Slovenskej republiky ovládané spoločne účastníkmi koncentrácie HEIM Trade a. s. a Scholz AG, prostredníctvom spoločnosti DEMONTA TRADE SE, konkrétne SESKOV, a. s., Metal – BDF, s.r.o., SD – spoločnosť, s.r.o., CALEX-KOV, spol. s r.o., FEROTECH SLOVAKIA, s.r.o. a NOVOKOV s.r.o. podnikajú najmä v oblasti výkupu, spracovania a následného predaja odpadu zo železných a neželezných kovov. 

Z uvedeného vyplýva, že aktivity účastníkov koncentrácie sa v oblasti výkupu, spracovania a následného predaja odpadu zo železných a neželezných kovov prekrývajú, pričom pri vymedzení relevantného trhu z tovarového hľadiska je potrebné rozlíšiť odpad zo železných a neželezných kovov, predovšetkým z dôvodu cenových rozdielov a čiastočne odlišného druhu odberateľov.   

Pokiaľ sa jedná o priestorové vymedzenie relevantných trhov, ako uvádzajú aj účastníci konania aj v samotnom oznámení koncentrácie, je potrebné rozlíšiť výkup odpadu a jeho spracovanie od jeho predaja.

Výkup železného a neželezného šrotu predstavuje jeho zhromažďovanie, triedenie a spracovanie (rezanie, strihanie, lisovanie a pod.) pre konečných spracovateľov Z hľadiska výkupu je tento vykupovaný od producentov odpadu, časť železného a neželezného šrotu je získavaná aj od obyvateľstva. Podstatnú úlohu tu zohráva historické umiestnenie prevádzok na spracovanie odpadu a taktiež dopravné náklady. Hospodárne je uskutočňovať výkup v okruhu približne 70 km od miesta jeho spracovania. Vzhľadom na skutočnosť, že účastníci koncentrácie prostredníctvom nimi ovládaných osôb vykonávajú výkup odpadu zo železných a neželezných kovov na území celej Slovenskej republiky, je možné tovarové relevantné trhy  priestorovo vymedziť územím Slovenskej republiky.

Z hľadiska predaja odpadu je tento po spracovaní a roztriedení predávaný spravidla veľkým spoločnostiam prevádzkujúcim hute, zlievarne a podobné prevádzky. Cena je určovaná celosvetovou ponukou a dopytom po tomto tovare a burzami, na ktorých sa s týmto tovarom obchoduje. S ohľadom na veľké obchodované množstvá a predaj už upraveného šrotu nezohrávajú dopravné náklady tak veľkú úlohu. Významné objemy železného a neželezného šrotu sú dodávané v rámci celého Európskeho hospodárskeho priestoru. Účastníci konania s odvolaním sa aj na doterajšiu rozhodovaciu prax Európskej komisie (ECSC.1358 SCHOLZ/ALBA/JV, M.4469 Scholz/voestalpine/Scholz Austria) zastávajú názor, že priestorovo možno trh predaja odpadu zo železných a neželezných kovov vymedziť minimálne územím Európskej únie. 
Rovnako český Úřad pro ochranu hospodářské soutěže, ktorému bola táto koncentrácia taktiež oznámená, v správnom konaní sp. Zn. S 131/2008 ukončenom rozhodnutím zo dňa 21. 5. 2008 zadefinoval priestorový relevantný trh územím Európskeho hospodárskeho priestoru. 
Uvedený názor účastníkov konania potvrdzuje aj skutočnosť zistená úradom z predložených podkladov a informácií, podľa ktorých účastníci koncentrácie odpad zo železných a neželezných kovov predávajú okrem Slovenskej republiky aj v Českej republike, Rakúsku, Maďarsku, Taliansku, Spolkovej republike Nemecko.

Na základe uvedených skutočností sa úrad stotožnil s názorom účastníkov konania a definoval nasledujúce relevantné trhy:

- výkupu odpadu zo železných kovov na území Slovenskej republiky,
- výkupu odpadu z neželezných kovov na území Slovenskej republiky,
- predaj odpadu zo železných kovov na území Európskej únie a
- predaj odpadu z neželezných kovov na území Európskej únie.

Pri posudzovaní dopadov koncentrácie úrad bral do úvahy trhové podiely jej účastníkov na príslušných relevantných trhoch, pri určení ktorých účastníci konania z dôvodu neexistencie akýchkoľvek štatistických údajov, či už zo strany štátnych orgánov alebo profesijných združení, vychádzali z odborných odhadov celkovej veľkosti trhov ich kompetentných pracovníkov na základe odborných skúseností a obchodných informácií.
Z predložených podkladov a informácií úrad zistil nasledujúce skutočnosti:

Výška spoločného trhového podielu účastníkov koncentrácie na relevantnom trhu predaja odpadu zo železných kovov na území Európskej únie v predchádzajúcom období predstavovala približne 6 % a na relevantnom trhu predaja odpadu z neželezných kovov na území Európskej únie približne 2 %. K najvýznamnejším konkurentom účastníkov koncentrácie pôsobiacim na relevantných trhoch predaja odpadu zo železných kovov a predaja odpadu z neželezných kovov na území Európskej únie patria: TSR Recycling GmbH & Co. KG, Spolková republika Nemecko, CFF Recycling SA, Francúzsko, European Metal Recyclung Ltd., Veľká Británia, Interseroh Hansa Recycling GmbH.

 Pokiaľ sa jedná o relevantný trh výkupu odpadu zo železných kovov na území Slovenskej republiky, kde pôsobí viacero konkurentov (ŽP EKO QELET, a. s., KOVOD RECYCLING s.r.o., Kovoinvest, spoločnosť s ručením obmedzeným Košice, KBZ s.r.o.,  S A N E R, s.r.o., TSR Slovakia, s.r.o.), spoločný trhový podiel účastníkov koncentrácie sa v predchádzajúcom období pohyboval v rozmedzí 20 – 30 % a na relevantnom trhu výkupu odpadu z neželezných kovov na území Slovenskej republiky, kde ako konkurenti pôsobia spoločnosti: SAKER s.r.o., eMTrade s.r.o., Green METAL spol. s r.o., PRVÁ SLOVENSKÁ PROPANBUTANOVÁ SPOLOČNOSŤ, s.r.o., KOVOD RECYYLING s.r.o., bol približne 20 %.

Rozhodujúcou, pri posudzovaní dopadov koncentrácie na príslušné relevantné trhy bola skutočnosť, že nedôjde k zmene štruktúry trhu, nakoľko v danom prípade koncentráciou spočívajúcou v zmene výlučnej kontroly podnikateľa Scholz AG nad podnikom podnikateľa Scolz Holding Gmbh na spoločnú kontrolu podnikateľov Scholz AG a HEIM Trade a. s., prostredníctvom spoločnosti DEMONTA TRADE SE, nad ktorou vykonávajú podnikatelia Scholz AG a HEIM Trade a. s. spoločnú kontrolu už v súčasnosti, t. j. pred uskutočnením predmetnej transakcie.

Ďalej úrad z predložených podkladov a informácií zistil, že predmetnou koncentráciou nedôjde k ovplyvneniu žiadneho relevantného trhu ani na vertikálnej úrovni. Ako sa uvádza v oznámení koncentrácie, dcérska spoločnosť podnikateľa Scholz AG, spoločnosť Scholz Aluminium GmbH síce uzavrela v 03/2007 zmluvu o nadobudnutí 10 % akcií na spoločnosti Confal, a. s., čím malo dôjsť k spoločnej kontrole nad týmto podnikateľom spolu s druhým akcionárom p. Branislavom Petrom. Spoločnosť Confal, a. s. podniká v oblasti výroby hliníkových zliatin a ako vstupnú surovinu používa hliníkový odpad, a teda pôsobí na trhu odbytu s odpadmi z neželezného kovu – hliníka. Predmetná transakcia bola schválená rozhodnutím úradu č. 2007/FV/3/1/063 zo dňa 30. júla 2007, avšak do dnešného dňa nedošlo k prevodu akcií na spoločnosť Scholz Aluminium GmbH a podnikateľ Scholz AG doposiaľ na tomto trhu nepôsobí. 

Na základe vyššie uvedených skutočností úrad dospel k záveru, že predmetná koncentrácia nebude mať žiadny významnejší nepriaznivý dopad na hospodársku súťaž.

Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že s koncentráciou podľa § 9 ods. 6 súhlasí, ak je koncentrácia v súlade s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa§ 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona. 

	Ako účastníci konania v oznámení koncentrácie uvádzajú, hlavným dôvodom koncentrácie je zvýšenie efektívnosti a užšia spolupráca podnikateľov Scholz AG a HEIM Trade a. s. na trhu výkupu odpadu zo železného a neželezného kovu na území Slovenskej republiky.  

	Na základe vyššie uvedených zistení úrad dospel k záveru, že posudzovaná koncentrácia, nevytvára a ani neposilňuje dominantné postavenie podnikateľov Scholz AG a HEIM Trade a. s., ktorého dôsledkom sú významné prekážky efektívnej súťaže na relevantnom trhu.
	
	Podľa § 33 zákona úrad prostredníctvom právneho zástupcu vyzval listom č. 416/PMÚ SR/2009 zo dňa 2. 2. 2009 účastníkov konania Scholz AG a HEIM Trade a. s., aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 
Nakoľko sa účastníci konania k predmetnej výzve pred vydaním rozhodnutia v stanovenej lehote 7 pracovných dní odo dňa jej doručenia nevyjadrili, s podkladom pre rozhodnutie ako aj so spôsobom jeho zistenia súhlasili.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

 Poučenie:	

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Bnt – Sovova Chudáčková & Partner, s.r.o.
JUDr. Margareta Sovova – konateľ
Cintorínska 7
811 08 Bratislava